CELEX: 
Language: lv
Date: 2021-07-06 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz pienākumu iegūt rīsu eksporta licenci groza Deleģēto regulu (ES) 2016/1237

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Komisijas Deleģētā regula (ES) 2016/1237 cita starpā nosaka pienākumu attiecībā uz “lobītiem rīsiem” un “daļēji slīpētiem vai pilnīgi noslīpētiem rīsiem, arī pulētiem vai glazētiem” iegūt eksporta licenci. Tomēr eksportu tagad iespējams iedarbīgi uzraudzīt ar citiem līdzekļiem, piemēram, izmantojot uzraudzības sistēmu (TAXUD ĢD). Pamatojoties uz dažu ieinteresēto personu un arī dalībvalstu lūgumu un vienkāršošanas nolūkā, kā arī lai mazinātu administratīvo slogu dalībvalstīm un uzņēmējiem, prasība par eksporta licencēm attiecībā uz “lobītiem rīsiem” un “daļēji slīpētiem vai pilnīgi noslīpētiem rīsiem, arī pulētiem vai glazētiem” būtu jāatceļ. Lai gan to pašu iemeslu dēļ var atcelt arī rīsu importa licences, tās jāsaglabā, lai izpildītu Savienības saistības, kas izriet no 2005. gada nolīgumiem ar Taizemi (Padomes Lēmums 2005/953/EK (2005. gada 20. decembris), lai noslēgtu nolīgumu vēstuļu apmaiņas veidā starp Eiropas Kopienu un Taizemi saskaņā ar GATT 1994 XXVIII pantu par grozījumiem koncesijās attiecībā uz rīsiem, kas paredzētas GATT 1994 pievienotajā EK CXL grafikā, OV L 346, 29.12.2005, 24. lpp.), un ASV (Padomes Lēmums 2005/476/EK (2005. gada 21. jūnijs) par Nolīguma noslēgšanu vēstuļu apmaiņas veidā starp Eiropas Kopienu un Amerikas Savienotajām Valstīm par lobītiem rīsiem piemērojamo nodokļu aprēķina metodi un par grozījumiem Lēmumos 2004/617/EK, 2004/618/EK un 2004/619/EK, OV L 170, 1.7.2005., 67. lpp.).
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Šis deleģētais akts tika iesniegts un ar GREX (Ekspertu grupas) “Horizontāli jautājumi par KLP sanāksmēm” ekspertiem apspriests 2021. gada 16. martā un 15. aprīlī. Apspriešanai, kas notika no 2021. gada 9. aprīļa līdz 7. maijam, šis tiesību akts tika publicēts atgriezeniskās saites mehānisma kārtībā. Atgriezeniskās saites mehānisma procedūrā tika saņemta viena atsauksme, kas bija vispārīga piezīme un neattiecās uz pašu aktu. Tāpēc akts nebija jāgroza.  
            
            
               3.DELEĢĒTĀ AKTA JURIDISKIE ASPEKTI
            
            
               Šis deleģētais akts paredz atcelt pienākumu attiecībā uz “lobītiem rīsiem” un “daļēji slīpētiem vai pilnīgi noslīpētiem rīsiem, arī pulētiem vai glazētiem” iegūt eksporta licenci. Tas tiek panākts, grozot Regulu (ES) 2016/1237. Turklāt tiek pieņemta Komisijas Īstenošanas regula, ar ko attiecībā uz noteikumiem par rīsu eksporta licencēm, ko atceļ ar šo regulu, — proti, nodrošinājuma summu un derīguma termiņiem — groza attiecīgo Komisijas Īstenošanas regulu (ES) 2016/1239.
            
            
                
            
            
               KOMISIJAS DELEĢĒTĀ REGULA (ES) …/..
            
            
               (6.7.2021),
            
            
               ar ko attiecībā uz pienākumu iegūt rīsu eksporta licenci groza Deleģēto regulu (ES) 2016/1237
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007
                  1
               , un jo īpaši tās 177. pantu,
            
            
               ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulas (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu
                  2
               , un jo īpaši tās 66. panta 3. punkta c) un e) apakšpunktu,
            
            
               tā kā:
            
            
               (1)Komisijas Deleģētā regula (ES) 2016/1237
                  3
                papildina Regulu (ES) Nr. 1308/2013 attiecībā uz lauksaimniecības produktu licenču sistēmu, arī to produktu sarakstu, uz kuriem attiecas prasība uzrādīt importa vai eksporta licenci.
            
            
               (2)Deleģētās regulas (ES) 2016/1237 2. panta 2. punkta a) apakšpunkts saistībā ar tās pielikuma II daļas A punktu paredz pienākumu saņemt licenci, lai varētu eksportēt tādus “lobītus rīsus”, uz kuriem attiecas KN kods 1006 20, un tādus “daļēji slīpētus vai pilnīgi noslīpētus rīsus, arī pulētus vai glazētus”, uz kuriem attiecas KN kods 1006 30.
            
            
               (3)Pašlaik iedarbīgu eksporta uzraudzību iespējams nodrošināt ar citiem līdzekļiem. Tiecoties uz vienkāršošanu un uz administratīvā sloga mazināšanu dalībvalstīm un uzņēmējiem, prasība par eksporta licencēm attiecībā uz “lobītiem rīsiem” un “daļēji slīpētiem vai pilnīgi slīpētiem rīsiem, arī pulētiem vai glazētiem” būtu jāatceļ.
            
         
         
            
               (4)Skaidrības labad ir lietderīgi paredzēt noteikumus par eksporta licencēm, kas izdotas par lobītiem rīsiem un daļēji slīpētiem vai pilnīgi noslīpētiem rīsiem, arī pulētiem vai glazētiem, attiecībā uz kuriem šī regula pienākumu uzrādīt eksporta licenci atceļ, un kas joprojām ir spēkā šīs regulas piemērošanas dienā.
            
            
               (5)Tādēļ Deleģētā regula (ES) 2016/1237 būtu attiecīgi jāgroza,
            
            
               IR PIEŅĒMUSI ŠO REGULU.
            
            
               1. pants
            
            
               Grozījumi Deleģētajā regulā (ES) 2016/1237
            
            
            
               Deleģētās regulas (ES) 2016/1237 pielikuma II daļā svītro A punktu.
            
            
               2. pants
            
            
               Pārejas noteikumi
            
            
               Pēc nominālā īpašnieka lūguma nodrošinājumu, kas iemaksāts par eksporta licenci par lobītiem rīsiem un daļēji slīpētiem vai pilnīgi noslīpētiem rīsiem, arī pulētiem vai glazētiem, atbrīvo, ja ir izpildīti visi šie nosacījumi: 
            
            
               a) šīs regulas spēkā stāšanās datumā nav beidzies šīs licences derīguma termiņš; 
            
            
               b) šīs regulas spēkā stāšanās datumā šī licence ir izmantota daļēji vai vispār nav izmantota.
            
            
               3. pants
            
            
               Stāšanās spēkā
            
            
               Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 6.7.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 347, 20.12.2013., 671. lpp. 
               
               
                  
                     (2)
                  
                        OV L 347, 20.12.2013., 549. lpp. 
               
               
                  
                     (3)
                  
                        Komisijas Deleģētā regula (ES) 2016/1237 (2016. gada 18. maijs), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz noteikumiem importa un eksporta licenču sistēmas piemērošanai un Eiropas Parlamenta un Padomes Regulu (ES) Nr. 1306/2013 papildina attiecībā uz noteikumiem šādu licenču saņemšanai iemaksātā nodrošinājuma atbrīvošanai un atsavināšanai un ar ko groza Komisijas Regulas (EK) Nr. 2535/2001, (EK) Nr. 1342/2003, (EK) Nr. 2336/2003, (EK) Nr. 951/2006, (EK) Nr. 341/2007 un (EK) Nr. 382/2008 un atceļ Komisijas Regulas (EK) Nr. 2390/98, (EK) Nr. 1345/2005, (EK) Nr. 376/2008 un (EK) Nr. 507/2008 (OV L 206, 30.7.2016., 1. lpp.).